Diari Oficial de la Generalitat Valenciana


Sumari del DOGV 2329, del 19-08-1994 (1994/832223)

ORDRE de 3 d'agost de 1994, de la Conselleria d'Agricultura, Pesca i Alimentació, per la qual es regulen ajudes financeres a les explotacions agrícoles i ramaderes afectades per la sequera.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/08/03/(1)/dof/vci/html**

### Dades del document

Número de DOGV
:   2329

Data del DOGV
:   19-08-1994

Secció del DOGV
:   DISPOSICIONS GENERALS

Número del document
:   1994/832223


Data del document
:   03-08-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 3 d'agost de 1994, de la Conselleria d'Agricultura, Pesca i Alimentació, per la qual es regulen ajudes financeres a les explotacions agrícoles i ramaderes afectades per la sequera. [94/5753]  
El Reial Decret Llei 6/1994, de 27 de maig, (BOE número 127, de 28 de maig) estableix una sèrie de mesures de suport a les explotacions agràries situades en les zones de les comunitats autònomes que es determinen que hagen patit pèrdues com a conseqüència de la sequera; entre aquestes ajudes figuren, en col·laboració amb les comunitats autònomes, bonificacions en els tipus d'interés dels préstecs que se subscriguen a l'empara dels convenis que es firmaran amb les entitats financeres amb aquest objecte.  
L'Ordre de 7 de juliol de 1994, del Ministeri de la Presidència, (BOE núm. 162, de 8 de juliol) delimita les zones de secà i regadiu que es consideren auxiliables, entre les quals es troben les corresponents de la Comunitat Valenciana; estableix els criteris per a l'aplicació de les ajudes, i autoritza el sotssecretari d'Agricultura, Pesca i Alimentació perquè firme, en representació del Ministeri d'Agricultura, Pesca i Alimentació, els oportuns convenis amb les entitats financeres.  
El Consell de la Generalitat Valenciana va acordar, en la reunió del dia 29 de juliol de 1994, la firma del Conveni entre la Conselleria d'Agricultura, Pesca i Alimentació; el Ministeri d'Agricultura, Pesca i Alimentació, i les entitats financeres per a regular els préstecs subvencionats que es preveuen en el Reial Decret Llei 6/1994, de 27 de maig. A més a més, com a mesura coordinada de suport als agricultors i ramaders de la Comunitat Valenciana, va estimar procedent concedir una bonificació addicional de tres punts en els tipus d'interés.  
La Conselleria d'Agricultura, Pesca i Alimentació reconeixerà el dret a les ajudes i en gestionarà la tramitació.  
Per això,  
ORDENE:  
Article primer. Finalitat  
A fi de pal·liar els efectes de la sequera, la Conselleria d'Agricultura, Pesca i Alimentació concedirà ajudes, en forma de bonificació a l'interés dels préstecs que es concedisquen, als titulars de les explotacions agrícoles i ramaderes que s'indiquen en els articles següents.  
Article segon. Beneficiaris  
Per a poder accedir a les ajudes previstes en aquesta ordre caldrà que l'explotació es trobe situada en l'àmbit territorial que figura en els annexos de l'Ordre de 7 de juliol de 1994 esmentada i que haja patit danys en la producció en un percentatge superior al 50 per cent de la producció normal en secà o unes reduccions superiors al 50 per cent en les dotacions d'aigua disponibles habitualment per als regadius. En el cas de conreus llenyosos en regadiu, per a poder accedir als préstecs caldrà que hi haja una minva de collita superior al 35 per cent, motivada per l'escassesa d'aigua.  
Article tercer  
Les ajudes revestiran la forma de bonificació de sis punts en el tipus d'interés dels préstecs que se sol·liciten a l'empara del conveni entre el Ministeri d'Agricultura, Pesca i Alimentació; la Conselleria d'Agricultura, Pesca i Alimentació, i les entitats financeres. La quantia màxima del préstec serà de 25.000 pessetes per unitat de ramat major (URM), 40.000 pessetes per hectàrea de secà i 150.000 pessetes per hectàrea de regadiu, amb el límit de 4.000.000 de pessetes per peticionari.  
El termini d'amortització serà de cinc anys amb un de manca; la data d'amortització, en quatre terminis mitjançant quotes iguals pagadores el dia 30 de novembre dels anys 1996, 1997, 1998 i 1999. El període de manca, amb independència de la data de formalització del préstec, acabarà el 30 de novembre de 1995.  
El pagament dels interessos serà semestral i liquidable els dies 31 de maig i 30 de novembre dels anys del 1995 al 1999.  
Article quart  
L'import global màxim de les subvencions pujarà a 750 milions de pessetes, a càrrec de l'aplicació pressupostària 80.32.69.5143.366.34.0. Si la quantia que resulte de les ajudes aprovades superara els totals establerts, es prorratejarà entre les sol·licituds amb dret a subvenció.  
Article cinqué  
Les sol·licituds d'ajuda es presentaran en impresos el model dels quals figura en l'annex d'aquesta Ordre i que facilitarà la Conselleria d'Agricultura, Pesca i Alimentació.  
Article sisé  
Les sol·licituds podran presentar-se en les oficines comarcals de la Conselleria d'Agricultura, Pesca i Alimentació o en la forma que s'estableix en l'article 38 de la Llei 30/1992, abans del dia 30 de setembre, acompanyada de la documentació següent:  
- Fotocòpia del DNI o del NIF.  
- Fotocòpia de la declaració de l'impost sobre la renda de les persones físiques i de l'impost de societats, si s'escau, corresponents a l'exercici 1993, llevat que es justifique estar exempts de l'obligació de presentar-la.  
- Fotocòpia del document PAC-O presentat per a sol·licitud d'ajudes a superfícies de l'any 1994.  
- Fotocòpia de la cèdula cadastral en regadiu.  
- En el cas de ramaderia, fotocòpia de la cartilla ramadera, o llibre de transhumància en explotacions apícoles.  
Article seté  
Es delega en el director territorial de la Conselleria d'Agricultura, Pesca i Alimentació les resolucions de concessió i pagament de les ajudes regulades per aquesta Ordre.  
Article vuité  
El director territorial de la Conselleria d'Agricultura, Pesca i Alimentació, una vegada realitzades les comprovacions oportunes, comunicarà als interessats, mitjançant la diligència corresponent en la sol·licitud, el reconeixement del dret a la bonificació del tipus d'interés per al préstec que podran formalitzar, en aplicació d'aquesta ordre i del conveni que es firme per a l'efecte amb les entitats financeres corresponents.  
Article nové  
Si en el termini de tres mesos a partir de la data final de presentació de sol·licituds no hi haguera resolució, s'entendrà desestimada.  
Article deu  
Els serveis tècnics de la Conselleria d'Agricultura, Pesca i Alimentació faran el control de les sol·licituds i en el cas que la diferència entre allò declarat i allò real siga superior al 20 per cent, no pertocaran ajudes.  
DISPOSICIó FINAL  
Aquesta ordre serà vigent des de l'endemà de la publicació en el Diari Oficial de la Generalitat Valenciana.  
Valencia, 3 d'agost de 1994  
El conseller d'Agricultura, Pesca i Alimentació,  
JOSEP MARIA COLL I COMIN


Còpia Permalink ELI